  Майя Бывальцева Майя Бывальцева Удмуртиын пинал лыдӟисьёс пӧлын ортчись «Живая классика» огъяросси вожвылъяськонэз, ӟуч кылын сяна, Россиысь мукет калыкъёслэн кылъёсынызы но радъяны ӵектӥзы. Калыкез дышетонъя федерал министрлы Сергей Кравцовлы сыӵе дэмлан туж кельшиз, соин ик 2022-тӥ арын ини конкурсэз удмурт кылын ортчытыны умой луысал. Со сярысь элькунысь дышетонъя но тодосъя министрлэн воштӥсез Ирина Крохина 27-тӥ толсуре «Удмурт Кенеш» огазеяськонлэн Пичи кенешезлэн пумиськоназ вераз. «Мон малпасько, та конкурслэсь Россиын чузъяськемзэ возьматэк, Удмуртиын Дышетонлэн араз конкурсэз кутскыны кулэ ни. Со (удмурт кылын – ред.) вераськон инты луоз, удмурт литератураысь классикъёсты гинэ вӧлмытон ӧвӧл, туала кылбурчиос, гожъясьёс но чузъяськозы, оло»                                                    Ирина Крохина, Удмуртиысь дышетонъя министрлэн воштӥсез   Ирина Крохиналэн кылъёсызъя, дышетонъя но тодосъя министерство сяна, вожвылъяськонэз радъянэ Удмурт кун университет, Йӧскалык дышетонъя институт, Дышетонэз азинтонъя институт, «Удмурт Кенеш» пыриськыны быгатысалзы. Озьы ик удмурт кылын вожвылъяськонэз ортчытон пумысен кичӧлтонлы мунципал кылдытэтъёс но дурбасьтозы шуыса оскемзэ вераз. «Муниципал ёзын конкурс ортчытом, нош собере чебере конкурс Удмурт Элькуны ёзын луоз»                                               Ирина Крохина, Удмуртиысь дышетонъя министрлэн воштӥсез  Ас вакытаз ӵапак Удмуртия этнографи диктантлы кутскон сётӥз, табере ужрад калыккуспо ёзэ потӥз ни. Озьы ик анай кылъёсын литературая конкурс но татын вордскыны быгатысал. Тодэ вайытом, 2022-тӥ ар Удмуртиын Дышетонлэн ареныз ялэмын. Тегъёс: Дышетон удмурткыл Литература пиналъёс Ижкар Удмуртия  